Reģistrēts biedrību un nodibinājumu reģistrā

Rīgā, \_\_\_\_\_\_\_\_\_\_\_\_\_\_\_

ar Nr.

**Biedrības**

**Augstākās izglītības un zinātnes informācijas tehnoloģijas koplietošanas pakalpojumu centrs**

**STATŪTI**

# I nodaļa. Vispārīgie noteikumi

1. Biedrības nosaukums ir “Augstākās izglītības un zinātnes informācijas tehnoloģijas koplietošanas pakalpojumu centrs” (turpmāk tekstā – **biedrība**), saīsināti – VPC.
2. Biedrības nosaukuma tulkojums angļu valodā ir “Higher Education and Science Information Technology Shared Service Centre”.
3. Biedrības mērķis ir veicināt Latvijas Republikas augstākās izglītības un zinātnes institūciju attīstību un starptautisko konkurētspēju, integrējot, attīstot un nodrošinot augstas kvalitātes koplietojamus informācijas tehnoloģijas pakalpojumus, t.sk. mērķa nolūkos:
	1. veicinot informācijas tehnoloģijas koplietošanu;
	2. attīstīt un nodrošinot centralizētus informācijas tehnoloģijas pakalpojumus;
	3. koordinējot un nodrošinot ar informācijas tehnoloģijām un datiem saistītu starptautisko izglītības un zinātnes resursu un pakalpojumu ieviešanu Latvijā, kā arī īstenojot Latvijas interešu pārstāvniecību dažādās organizācijās starptautiskajā līmenī;
	4. koordinējot vienotu datu uzkrāšanas, lietošanas un apmaiņas standartu un procedūru ieviešanu;
	5. veicinot augstākās izglītības un pētniecības datu koplietošanu, kopīgu repozitoriju veidošanu un uzturēšanu;
	6. nodrošinot tehnoloģisko atbalstu izglītības un zinātnisko institūciju projektiem;
	7. sadarbojoties ar nozaru uzņēmumiem jaunu tehnoloģiju un risinājumu piesaistei Latvijas izglītībai un zinātnei;
	8. veicinot digitālo transformāciju un digitālo prasmju attīstību;
	9. veicinot un atbalstot biedrības biedru savstarpējo informācijas apmaiņu;
	10. strādājot ar politikas veidotājiem Latvijā un Eiropā, lai sekmētu augstākās izglītības un zinātnes nozares digitālo transformāciju un digitālo resursu pieejamību;
	11. īstenojot dažādus Latvijas un starptautiska mēroga projektus un sniedzot pakalpojumus dažādu pasūtījumu ietvaros.
4. Mērķu sasniegšanai, biedrība:
	1. piesaista publisko un privāto finansējumu, t. sk. mērķa dotācijas un ziedojumus;
	2. veic sabiedriskā labuma darbību, kas saistīta ar izglītības un zinātnes veicināšanu Latvijā;
	3. atbalsta biedrības biedru digitālo transformāciju;
	4. var uzņemties saistības noteiktu informācijas tehnoloģijas pakalpojumu nodrošināšanai;
	5. popularizē sabiedrībā biedrības biedru sasniegumus un nozīmīgas darbības;
	6. sadarbojas ar citām organizācijām ar līdzīgiem mērķiem nacionālajā un starptautiskā līmenī;
	7. var nodarboties ar saimniecisku darbību normatīvajos aktos noteiktajos ietvaros, lai sasniegtu biedrības mērķi;
	8. veic citus uzdevumus, kas saistīti ar Biedrības mērķi.
5. Biedrība ir nodibināta uz nenoteiktu laiku.
6. Ar biedru sapulces lēmumu var tikt izveidotas biedrības teritoriālās un citas struktūrvienības. To darbību, tiesības un pienākumus, kā arī attiecības ar biedrību regulē struktūrvienības nolikums, ko apstiprina biedrības biedru sapulce.
7. Biedrību dibina četras Latvijas zinātnes universitātes – Rīgas Stradiņa universitāte, Rīgas Tehniskā universitāte, Latvijas Universitāte un Latvijas Lauksaimniecības universitāte.

# II nodaļa. Biedru iestāšanās biedrībā, izstāšanās un izslēgšana

1. Iesniedzot motivētu pieteikumu, uz dalību biedrībā biedra statusā var pretendēt jebkura juridiska persona, kas atbalsta biedrības darbības mērķus un atbilst vienai no divām šādām biedrības biedru kategorijām:
	1. pilntiesīgais biedrs – Latvijas valsts dibināta augstskola, kurai ar Ministru kabineta rīkojumu noteiktais augstskolas tips ir “zinātnes universitāte”;
	2. asociētais biedrs – izglītības vai zinātnes institūcija, vai cita juridiska persona, kuras darbība potenciāli ir saistāma ar biedrības mērķi. Asociētā biedra kandidāta atbilstības papildus kritērijus dalībai biedrībā nosaka biedru sapulce.
2. Lēmumu par asociētā biedra uzņemšanu biedrībā pieņem valde, kura pieteicēja lūgumu izskata tuvākās sēdes laikā. Valde uz savu sēdi var uzaicināt pieteicēju, dodot viņam vārdu sava viedokļa paušanai. Pieteicēja neierašanās nav šķērslis lēmuma pieņemšanai. Lēmumu par pilntiesīgā biedra uzņemšanu pieņem biedru sapulce, kura pieteicēja lūgumu izskata tuvākās biedru sapulces laikā. Uz biedru sapulci var uzaicināt pieteicēju, dodot viņam vārdu sava viedokļa paušanai. Pieteicēja neierašanās nav šķērslis lēmuma pieņemšanai.
3. Jau esošs biedrs ir izslēdzams, bet jaunu subjektu kā biedru uzņemt nedrīkst, ja tas:

10.1. jau ar esošo biedru ietilpst vienā koncernā;

10.2. ir jau esošā biedra:

10.2.1. iestāde;

10.2.2. struktūrvienība;

10.2.3. aģentūra;

10.2.4. filiāle;

10.2.5. institūts;

10.2.6. tiešā vai pastarpinātā pārvaldē esoša institūcija;

10.2.7. izglītības iestāde;

10.2.8. radniecīgā, asociētā vai citādi saistītā kapitālsabiedrība (šis ierobežojums nav attiecināms uz asociētajiem biedriem);

10.2.9. nodibinājums vai biedrība.

Ja kādā no minētajiem izslēdzošajiem statusiem nonāk vienlaikus vismaz divi jau esoši biedrības pilntiesīgie biedri, biedru sapulce pārskata šo statūtu punktu, lai nodrošinātu biedrības turpmāko darbību un mērķa sasniegšanu.

1. Ja valde pieņem lēmumu pieteicēju biedrībā neuzņemt, pieteicējs par to var iesniegt sūdzību biedru sapulcei, kura pieteicēja lūgumu izskata tuvākās sapulces laikā. Ja arī biedru sapulce pieņem lēmumu pieteicēju biedrībā neuzņemt, pieteicējs var iesniegt atkārtotu pieteikumu ne ātrāk kā gadu pēc biedru sapulces lēmuma.
2. Biedrs var jebkurā laikā izstāties no biedrības, iesniedzot personīgi vai nosūtot biedrībai rakstveida paziņojumu.
3. Pilntiesīgo biedru var izslēgt no biedrības ar biedru sapulces lēmumu, ja pats biedrs, iesniedzot iesniegumu, atsakās no turpmākas dalības biedrībā, vai – ja biedrs vismaz 6 (sešus) mēnešus un arī pēc rakstiska atgādinājuma saņemšanas neveic biedru naudas maksājumus, vai arī pieļauj rīcību (darbību vai bezdarbību), kura rada biedrībai būtiskus zaudējumus. Šādā gadījumā biedru sapulce vispirms pieņem lēmumu, ar ko rosina pilntiesīgo biedru īstenot rīcību, kas vērsta uz zaudējumu novēršanu. Asociēto biedru var izslēgt no biedrības ar valdes vai biedru sapulces lēmumu. Biedra izslēgšanu veic, ja biedrs:

13.1. vairāk nekā trīs mēnešus pēc biedru sapulces noteiktā termiņa nav nomaksājis biedra naudu,

13.2. nepilda biedru sapulces lēmumus,

13.3. nepilda savus pienākumu un uzņemtās saistības,

13.4. ar savu rīcību (darbību vai bezdarbību) kaitē biedrībai;

13.5. veic citu darbību, kas ir pretrunā ar šajos statūtos noteikto.

1. Jautājumu par biedrības asociētā biedra izslēgšanu valde izskata tuvākās sapulces vai biedrības biedri tuvākās biedru sapulces laikā, uzaicinot izslēdzamo biedru un dodot viņam vārdu sava viedokļa paušanai. Izslēdzamā biedra neierašanās nav šķērslis lēmuma pieņemšanai. Jautājumu par biedrības pilntiesīgā biedra izslēgšanu izskata tuvākās biedru sapulces laikā, uzaicinot izslēdzamo biedru un dodot viņam vārdu sava viedokļa paušanai. Izslēdzamā biedra neierašanās nav šķērslis lēmuma pieņemšanai.

 **III nodaļa. Biedru tiesības un pienākumi**

1. Pilntiesīgajam biedram ir šādas tiesības:
	1. piedalīties biedrības pārvaldē, tai skaitā, piedalīties biedru sapulcē, pieprasīt konkrētu jautājumu izskatīšanu biedru sapulcē, pieprasīt valdes sapulces sasaukšanu, piedalīties valdes un biedrības amatpersonu vēlēšanās un biedra pārstāvim kandidēt darbam valdē un citos amatos;
	2. saņemt informāciju par biedrības darbību, tai skaitā, iepazīties ar visu biedrības institūciju protokoliem, lēmumiem un rīkojumiem;
	3. piedalīties visos biedrības organizētajos pasākumos, iesniegt priekšlikumus par biedrības darbību un tās uzlabošanu, aizstāvēt savu viedokli;
	4. saņemt pakalpojumus no biedrības.
2. Pilntiesīgajam biedram ir šādi pienākumi:
	1. ar savu aktīvu līdzdarbību atbalstīt biedrības mērķu un uzdevumu īstenošanu;
	2. savlaicīgi samaksāt biedra naudas, kuras pēc valdes priekšlikuma apstiprinājusi biedru sapulce;
	3. ievērot biedrības statūtu prasības, biedru sapulces un biedrības vēlētu amatpersonu lēmumus un rīkojumus, ievērot biedrībā noteikto iekšējo kārtību;
	4. popularizēt biedrību un celt tās prestižu sabiedrībā;
	5. regulāri atjaunināt informāciju par sevi biedrības biedru reģistrācijas datu bāzē.
3. Asociētajiem biedriem ir šādas tiesības:
	1. piedalīties biedrības pārvaldē, tai skaitā, piedalīties biedru sapulcē, rosināt konkrētu jautājumu izskatīšanu biedru sapulcē, rosināt valdes sapulces sasaukšanu un biedra pārstāvim kandidēt darbam valdē un citos amatos;
	2. saņemt informāciju par biedrības darbību, tai skaitā, iepazīties ar visu biedrības institūciju protokoliem, lēmumiem un rīkojumiem;
	3. piedalīties visos biedrības organizētajos pasākumos, iesniegt priekšlikumus par biedrības darbību un tās uzlabošanu, aizstāvēt savu viedokli;
	4. saņemt pakalpojumus no biedrības (attiecas uz asociētajiem biedriem, kuri ir izglītības un zinātnes institūcijas);
	5. asociētajiem biedriem nav tiesību balsot biedru sapulcē.
4. Asociētajiem biedriem ir šādi pienākumi:
	1. ar savu aktīvu līdzdarbību atbalstīt biedrības mērķu un uzdevumu īstenošanu;
	2. savlaicīgi samaksāt biedra naudu vai uzturēt asociētā biedra statusu caur ziedojumu natūrā (*in-kind*) (piemēram, aprīkojums, infrastruktūra, programmatūra, datu kopas, intelektuālais īpašums, u. tml.), par to vienojoties ar valdi;
	3. popularizēt biedrību un celt tās prestižu sabiedrībā;
	4. regulāri atjaunināt informāciju par sevi biedrības biedru reģistrācijas datu bāzē.
5. Saistības asociētam un pilntiesīgam biedram var noteikt ar biedru sapulces vai valdes lēmumu. Nosakot biedram saistības, kas atšķiras no citu biedru saistībām, ir nepieciešama šī biedra piekrišana.

**IV nodaļa. Biedru sapulce**

1. Biedru sapulce ir augstākā biedrības lēmējinstitūcija.
2. Biedru sapulces pilnvaras papildus Biedrību un nodibinājumu likumā minētajam ietver:
	1. biedrības darbības mērķu noteikšanu un apstiprināšanu, veicot grozījumus statūtos;
	2. atalgojuma noteikšanu valdes locekļiem un valdes priekšsēdētājam;
	3. pēc valdes priekšlikuma apstiprināt biedra naudas un iestāšanās naudas noteikumus.
3. Biedru sapulcē ar balsstiesībām ir tiesīgi piedalīties biedrības pilntiesīgie biedri. Bez balsstiesībām biedru sapulcē var piedalīties asociētie biedri.
4. Kārtējā biedru sapulce tiek sasaukta vienu reizi gadā.
5. Ārkārtas biedru sapulce var tikt sasaukta pēc valdes iniciatīvas, bet nekavējoties ir jāsasauc, ja to pieprasa ne mazāk kā viens pilntiesīgais biedrs.
6. Biedru sapulce tiek sasaukta, ne vēlāk kā nedēļu pirms sapulces nosūtot katram biedram rakstisku vai elektronisku (ar drošu elektronisko parakstu uz biedru datu bāzē norādīto biedra e-pasta adresi) uzaicinājumu un darba kārtības projektu. Par biedru sapulces sasaukšanu, ja tajā paredzēts lemt par šādiem īpašajiem jautājumiem:

1) grozījumu izdarīšanu biedrības statūtos,

2) valdes un revīzijas institūciju locekļu ievēlēšanu un atsaukšanu,

3) lēmuma pieņemšanu par biedrības darbības izbeigšanu, turpināšanu vai reorganizāciju,

valde biedriem paziņo un dara zināmu tās darba kārtību vismaz 14 (četrpadsmit) dienas pirms sapulces sasaukšanas.

1. Biedru sapulce ir lemttiesīga, ja tajā piedalās vismaz trīs ceturtdaļas no pilntiesīgajiem biedriem (nepieciešamības gadījumā skaitu noapaļo) un visiem pilntiesīgajiem biedriem par sēdi pienācīgi paziņots. Sapulci var noturēt arī attālināti, izmantojot funkcionējošus digitālos rīkus, ja tie pieejami visiem biedriem.
2. Ja biedru sapulce nav lemttiesīga kvoruma trūkuma dēļ, vienas nedēļas laikā tiek sasaukta atkārtota biedru sapulce ar tādu pašu darba kārtību, kas ir tiesīga pieņemt lēmumus neatkarīgi no klātesošo biedru skaita, ar nosacījumu, ka tajā piedalās vismaz divi pilntiesīgie biedri.
3. Biedru sapulces lēmums ir pieņemts, ja par to nobalso vairāk nekā puse no klātesošajiem pilntiesīgajiem biedriem. Lēmums par statūtu grozījumiem, biedrības darbības izbeigšanu, reorganizāciju un turpināšanu ir pieņemts, ja par to nobalso trīs ceturtdaļas (nepieciešamības gadījumā skaitu noapaļo) no klātesošajiem pilntiesīgajiem biedriem.
4. Biedru sapulce ievēl tās vadītāju, protokolētāju un balsu skaitītāju (-us), kā arī apstiprina darba kārtību. Biedru sapulces darba nodrošināšanai biedri var pieaicināt atbalsta personālu,
5. Biedru sapulcei ir tiesības pieņemt arī tādus lēmumus, kas ietilpst valdes kompetencē, kā arī pieņemt lēmumus par biedru papildus saistībām. Tām jābūt vienlīdzīgām vienas kategorijas biedru starpā.
6. Biedru sapulce pārskata biedru maksas reizi divos gados.
7. Valdes atsaukšana ir biedru sapulces kompetencē.

**V nodaļa. Izpildinstitūcija**

1. Biedrības izpildinstitūcija ir valde, kas tiek ievēlēta uz pieciem gadiem un sastāv no pieciem valdes locekļiem. Biedrību dibinot, biedru sapulce ievēl sākotnējo valdes sastāvu, kas pilda savas funkcijas līdz brīdim, kad tiek ievēlēts jauns valdes sastāvs statūtu šajā nodaļā noteiktajā kārtībā, bet ne ilgāk kā uz 24 (divdesmit četriem) mēnešiem.
2. Valdes locekļu kandidāti tiek atrasti nominācijas komisijas organizētā starptautiskā konkursā. Nominācijas komisijas locekļus izvirza biedri:
	1. pilntiesīgie biedri – katrs vienu komisijas locekli,
	2. asociētie biedri – kopīgi vienu komisijas locekli.
3. Nominācijas komisijas sastāvu apstiprina biedru sapulcē.
4. Nominācijas komisija ievēl nominācijas komisijas priekšsēdētāju, apstiprina savas darbības reglamentu un valdes locekļu kandidātu izvērtēšanas kritērijus.
5. Valdes locekļu kandidātus ar nominācijas komisijas ieskatā vēlamajām un atbilstoši sadalītajām viņu kompetencēm un vērtējumu, nominācijas komisija virza ievēlēšanai biedru sapulcē.
6. Nominācijas komisijas piedāvāto valdes sastāvu biedru sapulce ievēl vienā kopīgā balsojumā, atbalstot vai noraidot šo sastāvu nedalīti.
7. Valdes priekšsēdētāju un valdes priekšsēdētāja vietnieku no sava vidus ievēl valde.
8. Valdes priekšsēdētājs organizē valdes darbu. Valdes priekšsēdētājs ir tiesīgs pārstāvēt biedrību atsevišķi noteiktu valdes deleģētu uzdevumu izpildei. Pārējiem valdes locekļiem ir tiesības pārstāvēt biedrību tikai kopīgi.
9. Valde ir lemttiesīga, ja valdes sēdē piedalās vairāk nekā puse no valdes locekļiem. Valde pieņem lēmumus ar vienkāršu balsu vairākumu. Balsīm sadaloties līdzīgi, izšķirošā ir valdes priekšsēdētāja balss.
10. Valde ir tiesīga izlemt visus jautājumus, kas nav ekskluzīvā biedru sapulces vai dibinātāju kompetencē.
11. Valdei ir šādi uzdevumi:
	1. izpildīt biedru sapulces lēmumus, tajā skaitā ievērojot biedru sapulces lēmumos noteiktos rīcības ierobežojumus (piemēram, par finansiālo saistību limitiem, pie kādiem valdei nepieciešams biedru sapulces saskaņojums);
	2. sastādīt biedrības gada budžeta projektu un iesniegt to apstiprināšanai biedru sapulcei;
	3. izpildīt biedru sapulces apstiprināto budžetu, piesaistīt un pārvaldīt biedrības finanšu līdzekļus;
	4. izstrādāt darbības stratēģiju savam pilnvaru laikam un sastādīt biedrības gada darba plānu;
	5. beidzoties valdes pilnvarām, nodot lietas un sadarboties ar jauno valdi, iepazīstinot to ar valdes darbību, nododot tai priekšlikumus par biedrības gada pasākumu plānu un gada budžetu;
	6. organizēt biedrības darbu, viesu uzņemšanu, pasākumu plānošanu, piesaistīt finansējumu mērķa dotāciju, ziedojumu, sponsorēšanas vai citā veidā, kā arī veikt citus biedrības atbalsta pasākumus;
	7. sniegt biedru sapulcei pārskatu par biedrības darbību;
	8. sniegt ik ceturksni biedriem atskaites, kuru formu apstiprina biedru sapulce - par biedrības darbu un finanšu līdzekļu izlietojumu attiecīgajā laika posmā;
	9. atbildēt par citiem jautājumiem, kas ir tieši saistīti ar biedrības darbību, bet kuri neietilpst ekskluzīvā biedru sapulces kompetencē.
12. Valde ir tiesīga izveidot darba grupas atsevišķu jautājumu risināšanai, iekļaujot darba grupās biedrus, kā arī attiecīgās jomas ekspertus. Darba grupas izstrādātos priekšlikumus izvērtē un akceptē valde.
13. Darbības gada beigās valde sagatavo gada pārskatu (t.sk. bilance, ieņēmumu un izdevumu pārskats, ziedojumu un dāvinājumu pārskats un ziņojums)[[1]](#footnote-1), savlaicīgi iesniedz to revīzijas komisijai, un normatīvajos aktos noteiktajā kārtībā iesniedz attiecīgajā valsts institūcijā.
14. Valdes sēdes sasauc valdes priekšsēdētājs ne retāk kā reizi sešos mēnešos. Valdes priekšsēdētājs nodrošina valdes sēžu protokolēšanu uz sēdes laiku nozīmējot un apstiprinot par sekretāru vienu no valdes locekļiem vai speciāli pieaicinātu personu, kas nav valdes loceklis. Sēdes var noturēt arī attālināti, izmantojot funkcionējošus digitālos rīkus, ja tie pieejami visiem dalībniekiem.
15. Valdes priekšsēdētājs un valdes locekļi saņem biedru sapulces noteiktu atalgojumu par savu pienākumu izpildi, kā arī attiecīgās kompensācijas par veiktajiem izdevumiem.

**VI nodaļa. Revīzijas komisija**

1. Biedrības finansiālās un saimnieciskās darbības kontroli veic revīzijas komisija trīs locekļu sastāvā, kura revīzijas un auditu veikšanai organizē profesionāla ārpakalpojuma sniedzēja piesaisti un izvēli. Par izvēlēto ārpakalpojuma sniedzēju un pašu pakalpojumu revīzijas komisija informē biedru sapulci, un valde slēdz līgumu.
2. Revīzijas komisijas locekļus ievēl biedru sapulce uz pieciem gadiem, ievērojot to, ka revīzijas komisijas locekļus ievēlēšanai deleģē pa vienam pārstāvim kopīgi no katras biedru grupas (vienu pārstāvi – pilntiesīgie biedri, vienu pārstāvi – asociētie biedri). Tiesības deleģēt vienu komisijas locekli tiek piešķirtas Izglītības un zinātnes ministrijai, nosūtot ministrijai informējošu vēstuli. Ja Izglītības un zinātnes ministrija šīs tiesības neizmanto, trešo revīzijas komisijas locekli deleģē pilntiesīgie biedri.
3. Par revīzijas komisijas locekli nedrīkst būt biedrības pašreizējās vai iepriekšējās valdes loceklis.
4. Revīzijas komisijas īstenošanai un kontrolei piekritīgais ikgadējais darbības uzraudzības tvērums ietver vismaz šādas aktivitātes:
	1. biedrības mantas un finanšu līdzekļu revīziju;
	2. atzinumu sniegšanu par biedrības budžeta izpildi un gada pārskata kvalitāti;
	3. biedrības grāmatvedības un lietvedības darbu izvērtējumu;
	4. ieteikumu sniegšanu par biedrības finanšu un saimnieciskās darbības uzlabošanu;
	5. informācijas tehnoloģiju un personu datu aizsardzības risku novēršanas novērtējumu;
	6. citus ar biedrības darbību saistītus jautājumus no revīzijas un auditu prizmas pēc pašas revīzijas komisijas ieskatiem vai biedru sapulces ierosinājumiem.
5. Revīzijas komisija no sava vidus ievēl priekšsēdētāju.
6. Revīzijas komisija ir lemttiesīga, ja sēdē piedalās vairāk nekā puse no revīzijas komisijas locekļiem. Vienāda balsu skaita gadījumā, izšķirošā ir revīzijas komisijas priekšsēdētāja balss. Sēdes var noturēt arī attālināti, izmantojot funkcionējošus digitālos rīkus, ja tie pieejami visiem dalībniekiem.
7. Revīzijas komisija veic revīziju biedru sapulces noteiktajos termiņos, taču ne retāk kā reizi gadā.
8. Biedru sapulce apstiprina biedrības gada pārskatu tikai pēc revīzijas komisijas atzinuma saņemšanas.

# VII nodaļa. Biedrības likvidācija

1. Biedrību var likvidēt Biedrību un nodibinājumu likumā noteiktajos gadījumos.
2. Likvidācijas gadījumā pirms biedrības mantas sadales biedru sapulce, saskaņojot ar Izglītības un zinātnes ministriju (ja vien tā no šīm tiesībām neatsakās) nosaka personas, kurām ir tiesības uz šo mantu. Par tādām var būt personas, kuru darbība ir sasaistāma ar biedrības mērķi un mērķī ietilpstošo uzdevumu, funkciju izpildi un pakalpojumu sniegšanu. Pēc kreditoru prasījumu apmierināšanas vai viņiem paredzētās naudas deponēšanas un likvidācijas izdevumu segšanas, likvidators  novirza atlikušo biedrības mantu personām, kurām šī punkta kārtībā ir noteiktas tiesības uz šo mantu.

Rīgā, 2022.gada 21.februārī

Rīgas Tehniskā universitāte Tālis Juhna

Latvijas Lauksaimniecības universitāte Irina Pilvere

Rīgas Stradiņa universitāte Zigmunds Zitmanis

Latvijas universitāte Valdis Segliņš

ŠIS Dokuments ir parakstīts ar drošu elektronisko parakstu un satur laika zīmogu

1. [03.10.2006. MK noteikumi Nr.808 "Noteikumi par biedrību, nodibinājumu un arodbiedrību gada pārskatiem](http://www.likumi.lv/doc.php?id=145113&from=off)"  [↑](#footnote-ref-1)